হোসে এচেগারাই
হোসে এচেগারাই (স্পেনীয় ভাষায়: José Echegaray খ়োসে এচেগ়ারাই; ১৯ এপ্রিল ১৮৩২ – ১৪ সেপ্টেম্বর ১৯১৬) স্পেনের বিখ্যাত নাট্যকার, পুরপ্রকৌশলী, গণিতবিদ এবং রাজনীতিবিদ। তিনি ১৯০৪ সালে অক্সিটান ভাষার খ্যাতিমান ফরাসি কবি ফ্রেদেরিক মিস্ত্রালের সাথে যৌথভাবে সাহিত্যে নোবেল পুরস্কার লাভ করেন। তিনিই প্রথম স্পেনীয় নাগরিক যিনি নোবেল পুরস্কারের সম্মানে ভূষিত হয়েছেন। তার সবচেয়ে বিখ্যাত নাটকের নাম এল গ্রান গালেওতো (El gran galeoto) যা ঊনবিংশ শতাব্দীর পরিপ্রেক্ষিত রচিত একটি অসাধারণ নাটক হিসেবে বিবেচিত। এই নাটক নিয়ে পরবর্তীতে একটি চলচ্চিত্র নির্মিত হয়েছিল।